Tímaritið Vísbending , sem skrifar um viðskipti og efnahagsmál , gefur á hverju ári út grein þar sem fjallað er um fjárhagslega stöðu tæplega fjörutíu stærstu sveitarfélaganna í landinu . Niðurstaðan er sú að eitt sveitarfélag stendur uppúr og hefur á stundum verið notast við orðið Draumasveitarfélag í því samhengi . Samkvæmt Vísbendingu 16. september sl. er það Garðabær sem ber höfuð og herðar yfir önnur sveitarfélög , en í öðru sæti er Snæfellsbær , sem reyndar vermdi toppsætið árið 2009 . Akraneskaupstaðar bætir sig mjög á listanum og er nú í fimmta sæti yfir Draumasveitarfélagið . Mat Vísbendingar byggir að mestu á ársreikningum 2010 . Meðal þess sem tekið er tillit til er að skattheimta þarf að vera sem lægst , breytingar á íbúafjölda þurfa að vera hóflegar , afkoma sem hlutfall af tekjum þarf að vera sem næst 10% , hlutfall nettóskulda af tekjum þarf að vera sem næst 1,0 og veltufjárhlutfall þarf að vera hagstætt þannig að lausafjárstaða sé góð . Ítrekar Vísbending að þessir mælikvarðar gefi einungis vísbendingu um fjárhagslegan styrk sveitarfélaga en segi ekkert um lífsgæði í viðkomandi sveitarfélögum að öðru leyti . Í umfjöllun Vísbendingar kemur fram að staða sveitarfélaga hafi almennt verið veik eftir hrun . Fóru þau skuldsett inn í kreppuna í kjölfar bankahrunsins og mörg þeirra fóru illa út úr skuldsetningu í erlendri mynt . Veik staða margra sveitarfélaga hefur dregið úr framkvæmdum og orðið hefur að draga úr þjónustu , á versta tíma þegar mörg sveitarfélög hefðu þurft að auka framkvæmdir til að bæta atvinnuástand . Að þessu sinni fengu 13 af 39 stærstu sveitarfélögum landsins meira en 5,0 í einkunnagjöf Vísbendingar en í fyrra voru þau einungis níu talsins . Að þessu sinni er Garðabær draumasveitarfélagið að mati Vísbendingar og heldur sæti sínu frá því 2010 , með 8,7 ( af 10,0 ) . Í öðru sæti nú er Snæfellsbær með 7,4 . Fer úr 6. sæti árið 2010 en Snæfellsbær var Draumasveitarfélagið árið 2009 . Í þriðja sæti er Dalvíkurbyggð sem heldur sæti sínu frá því í fyrra og fær nú 7,3 . Í fjórða sæti er Akureyri , hækkar um eitt sæti . Í fimmta sæti er Akraneskaupstaður sem fer úr 14. sæti árið 2010 og hlýtur nú 7,0 . Það er töluvert hástökk því árið 2010 var einkunn Akraness 4,6 og 3,6 árið 2009 . Af öðrum sveitarfélögum af Vesturlandi má nefna Borgarbyggð sem bætir sig verulega milli ára , fer í 20. sæti á listanum úr 32. sæti árið 2010 með 4,2 . Stykkishólmur er nú í 28. sæti með 3,5 og bætir stöðu sína gagnvart öðrum sveitarfélögum um tvö sæti líkt og Grundarfjarðarbær sem fer úr 37. sæti í 35. með einkunina 2,4 . Sveitarfélagið Álftanes rekur lestina með 1,7 í í 39. sæti . Þá birtir Vísbending lista yfir skuldir og tekjur nokkurra sveitarfélga miðað við íbúafjölda . Þar kemur fram að skuldir sem hlutfall af tekjum eru hæstar í Reykjanesbæ , eða 342% . Í Grundarfirði er hlutfallið 242% , 176% í Stykkishólmi , 166% í Borgarbyggð , 114% á Akranesi , 99% í Snæfellsbæ og 56% í Dalabyggð .